Տիգրան Կյուրեղյան

Տիգրան Սպարտակի Կյուրեղյան (), քաղաքական գործիչ, Արցախի Հանրապետության 3-րդ գումարման Ազգային ժողովի պատգամավոր։

Կենսագրություն 
Տիգրան Կյուրեղյանը ծնվել է 1967 թվականի փետրվարի 22-ին Էջմիածնի շրջանի Հայթաղ գյուղում։ 1982 թվականին ավարտել է միջնակարգ դպրոցը։ 1982-1987 թվականներին սովորել է Երևանի պետական համալսարանի քիմիայի ֆակուլտետում։ 1987-1988 թվականներին սովորել է ԽՍՀՄ գիտությունների ակադեմիայի սինթետիկ պոլիմերային նյութերի ինստիտուտի ասպիրանտուրայում։

1990 թվականին ընտրվել է Հայաստանի Գերագույն խորհրդի պատգամավոր։ 1990-1995 թվականներին եղել է Գերագույն խորհրդի տնտեսական ինքնուրույնության և տնտեսության զարգացման մշտական հանձնաժողովի, այնուհետև՝ ֆինանսավարկային և բյուջետային հարցերի մշտական հանձնաժողովի անդամ։

1995 թվականի սեպտեմբերից մինչև դեկտեմբերը ծառայել է Հայաստանի զինված ուժերում։

1996 թվականին եղել է Երևանի «Արահետ» ՍՊԸ-ի փոխտնօրեն, այնուհետև՝ Արցախի Հանրապետության Քարվաճառի քաղաքապետ։ 1998 թվականին ընտրվել է Զուարի համայնքի ղեկավար։

2000 թվականի հունիսի 18-ին Քաշաթաղի թիվ 32 ընտրատարածքից ընտրվել է Արցախի Հանրապետության 3-րդ գումարման Ազգային ժողովի պատգամավոր։ Եղել է Արցախի Հանրապետության Ազգային ժողովի պետական-իրավական հարցերի մշտական հանձնաժողովի անդամ։

2001-2002 թվականներին եղել է Քաշաթաղի շրջանի վարչակազմի իրավաբանական բաժնի պետ։

2003 թվականից «Մենք» գյուղացիական փոխօգնության միություն հասարակական կազմակերպության նախագահ է։ 2010 թվականից Արցախի Հանրապետության գյուղի և գյուղատնտեսության զարգացման աջակցության հիմնադրամի ծրագրի փորձագետ է։ 2011 թվականին պատմական միջավայրի պահպանության պետական ծառայություն ՊՈԱԿ-ի Քաշաթաղի շրջանային բաժնի ներկայացուցիչ։

Ամուսնացած է, ունի երկու զավակ։

Ծանոթագրություններ

Արտաքին հղումներ 

 ՊԱՏԳԱՄԱՎՈՐՆԵՐ

Հայ քաղաքական գործիչներ
Քաղաքական գործիչներ ըստ ազգության
Արցախի Հանրապետության Ազգային ժողովի պատգամավորներ
ՀԹՎ 2023 հոդվածներ